  Майя Бывальцева 28-тӥ толсуре Удмуртиысь тӧролэн резиденцияз Глазкарлы тӧрое кандидатъёсты быръёнъя конкурс ӧрилэн кенешонэз ортчиз. Отын кык муртэ пусйизы - Сергей Коноваловез но Александр Старцевез, ивортэ улосвыл тӧролэн но кивалтэтлэн пресс-службазы. Вожвылъяськонэ пыриськыны мылкыд карись тямыс адями нырысь ик карез азинтонъя учетэнызы (концепциенызы), тӧро интыын ужан программаенызы тодматӥзы. Ӧрилэн ёзчиосыз кандидатъёслэсь ӧнер быгатонлыкъёссэс, тодонлыксэс дунъязы но кык муртэ бырйизы. Сергей Коновалов 473 балл люказ, Александр Старцев – 423 балл. 29-тӥ толсуре Глазкар думаысь депутатъёс соос пӧлысь муниципал кылдытэтлы выль тӧроез быръёзы. Кенешон бере Удмуртиысь тӧролэн но кивалтэтлэн администрацизылэн кивалтӥсез Сергей Смирнов ваньмыз кандидатъёс асьсэды умой возьматӥзы, финалэ потымтэ муртъёсын но азьланяз ӵош ужаны луонлыкъёс эскерисько шуыса пусйиз. Солэн кылъёсызъя, туннэ тужгес устооссэ бырйизы, финалистъёс но куинетӥ инты куспын 100 баллэсь трос пӧртэмлыкез. Тазэ конкурсэз висъя, ӧри кандидатъёсъя туж вылӥ оценкаос пуктӥз шуыса, угось адямиос зэмзэ но рос-прос дасяськизы. Ваньмыз кандидатъёс Глазкарен герӟаськемын но югдурез туж умой тодо Сергей Смирнов, Удмуртиысь тӧролэн но кивалтэтлэн администрацизылэн кивалтӥсезТодэ вайытом, вожвылъяськонэ 8 адями пыриськиз: Сергей Кондратьев, 1975-тӥ арын вордскиз, «Миладент» огазеяськонлэн кивалтӥсезлэн воштӥсез; Сергей Коновалов, 1976-тӥ арын вордскиз, «Милком» огазеяськонлэн Пермьысь «Созвездие» хладокомбинатэзлэн кивалтӥсез; Олег Лебедев, 1985-тӥ арын вордскиз, «АЛЬФА-ПАРТНЁР» огазеяськонлэн кивалтӥсез; Александр Старцев, 1982-тӥ арын вордскиз, «Яр ёрос» муниципал кылдытэтысь депутатъёслэн кенешсылэн тӧроез; Алексей Мелёхин, 1985-тӥ арын вордскиз, ужбергатӥсь; Дмитрий Муханов, 1974-тӥ арын вордскиз, «Стимул» огазеяськонлэн кивалтӥсез; Алексей Рыков, 1973-тӥ арын вордскиз, «Мой Город» издательстволэн кивалтӥсезлэн воштӥсез; Андрей Ушаков, 1968-тӥ арын вордскиз, Глазкар администрациысь лулчеберетъя, спортъя но егитъёсын ужан политикая управленилэн кивалтӥсез Сергей Коновалов Глазкарлэсь экономиказэ азинтонлы но со уже калыкез кысконлы саклык висъяз, кылсярысь, карлэсь дышетон но лулчеберет удысъёсын луонлыкъёссэ лыдэ басьтыса. Александр Старков программаяз кар азьын али сылӥсь ужпумъёс но соосты сэрттон-пертчон амалъёс сярысь вераз. Одӥгез со ужпумъёс пӧлысь – «Территория опережающего социально-экономического развития» инлык басьтон.   Тегъёс: Политика быръёнъёс Удмуртия Глазкар кивалтӥсьёс  